I alt syv nordjyske projekter inden for forskning, idræt, uddannelse og beskæftigelse honoreres ved årets tredje uddeling fra Det Obelske Familiefond. I alt 12,8 millioner kroner er blevet bevilliget til syv forskellige projekter i Nordjylland, hvor den største donation på 5,5 millioner kroner er gået til et forskningsprojekt på Aalborg Universitet, der skal belyse, hvorvidt den regionale ulighed er steget. Ifølge forskningsleder og professor Jørgen Goul Andersen ved Center for Forskning i Regional Dynamik og Ulighed på Aalborg Universitet er der stor mangel på faktuel viden på området, hvilket forskningsprojektet "Danmark i balance" nu vil sætte fokus på over en fireårig periode. Succesprojekt hjælper utilpassede unge i job og uddannelse Donationen skal blandt andet også gå til projektet Råt&Godt, der hjælper utilpassede unge tilbage i job og uddannelse. Råt&Godt er et værksted, hvor der fremstilles nye møbler af gamle materialer. Her indgår de unge i et skræddersyet projektforløb, der via deres egen motivation skal hjælpe dem tilbage mod en bedre tilværelse. De unge mødes i øjenhøjde af dygtige folk med pædagog- og coachkompetencer, som samtidig også stiller et stort erhvervsnetværk til rådighed. Der er i alt doneret én million kroner til Råt&Godt. Resten af donationen går til forskning af elektro-fuels, multiresistente bakterier, kulturtilbud i sundhedssammenhænge og en vejrradar til Aalborg Universitet. Udover det er der afsat 375.000 kroner til en kunstgræsbane til Svenstrup-Godthåb Idrætsforening, så de kan spille fodbold året rundt.

Referat:
Det Obelske Familiefond har doneret 12,8 millioner til syv nordjyske projekter, der strækker sig inden for forskning, idræt, uddannelse og beskæftigelse.